title: 2005/492/ES: Sklep Sveta z dne 31. januarja 2005 o podpisu sporazuma o znanstvenem in tehnološkem sodelovanju med Evropsko skupnostjo in Arabsko republiko Egipt

text:
               13.7.2005

               SL

               Uradni list Evropske unije

               L 182/11

         SKLEP SVETA
   z dne 31. januarja 2005
   o podpisu sporazuma o znanstvenem in tehnološkem sodelovanju med Evropsko skupnostjo in Arabsko republiko Egipt
   (2005/492/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 170 Pogodbe, v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Komisija je s pogajanji, v imenu Skupnosti, dosegla sporazum o znanstvenem in tehnološkem sodelovanju z Egiptom.

               (2)

               S pridržkom morebitne sklenitve ob kasnejšem datumu, je potrebno sporazum, parafiran 4. marca 2004, podpisati –

         SKLENIL:
   Edini člen
   S pridržkom njegove morebitne sklenitve ob kasnejšem datumu je predsednik Sveta pooblaščen, da imenuje osebo, pooblaščeno za podpis Sporazuma o znanstvenem in tehnološkem sodelovanju med Evropsko skupnostjo in Arabsko republiko Egipt v imenu Evropske skupnosti.
   Besedilo Sporazuma je priloženo temu sklepu.

      V Bruslju, 31. januarja 2005

            Za Svet

            Predsednik

         J. ASSELBORN

   PREVOD
   SPORAZUM
   o znanstvenem in tehnološkem sodelovanju med Evropsko skupnostjo in Arabsko republiko Egipt
   EVROPSKA SKUPNOST (v nadaljnjem besedilu „Skupnost“),
   na eni strani,
   in
   ARABSKA REPUBLIKA EGIPT (v nadaljnjem besedilu „Egipt“),
   na drugi strani,
   v nadaljnjem besedilu „pogodbenici“, STA SE –
   OB UPOŠTEVANJU Pogodbe o ustanovitvi Evropske skupnosti, zlasti člena 170 Pogodbe v povezavi s prvim stavkom člena 300(2) in prvim pododstavkom člena 300(3) Pogodbe;
   OB UPOŠTEVANJU Sklepa št. 1513/2002/ES Evropskega parlamenta in Sveta z dne 27. junija 2002 o šestem okvirnem programu Evropske skupnosti na področju raziskov, tehnološkega razvoja in predstavitvenih dejavnosti, ki prispeva k oblikovanju Evropskega raziskovalnega prostora in k inovacijam (2002–2006) (1);
   OB UPOŠTEVANJU pomena znanosti in tehnologije za njihov gospodarski in socialni razvoj in navedbe v členu 43 Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in Arabsko republiko Egipt na drugi strani, podpisanega 25. junija 2001;
   KER sta Skupnost in Egipt opravila skupne raziskovalne, tehnološko razvojne in predstavitvene dejavnosti na različnih področjih skupnega interesa in ker bi bilo v njuno medsebojno korist, da sodelujeta v dejavnostih raziskav in razvoja druge, na podlagi vzajemnosti;
   V ŽELJI ustanoviti uraden okvir za sodelovanje na področju znanstvenega in tehnološkega raziskovanja, kar bi omogočilo razširiti in okrepiti prizadevanja za sodelovanje na področjih skupnega interesa in spodbujalo uporabo rezultatov tega sodelovanja ob upoštevanju njihovih skupnih gospodarskih in socialnih interesov;
   V ŽELJI odpreti Evropski raziskovalni prostor državam nečlanicam in zlasti sredozemskim partnerskim državam –
   DOGOVORILI O NASLEDNJEM:
   Člen 1
   Obseg in načela
   1.   Pogodbenici spodbujata, razvijata in olajšujeta dejavnosti sodelovanja med Skupnostjo in Egiptom na področjih skupnega interesa, na katerih opravljata raziskovalne in razvojne dejavnosti v znanosti in tehnologiji.
   2.   Dejavnosti sodelovanja se izvajajo na podlagi naslednjih načel:

               —

               spodbujanje družbe, temelječe na znanju, z namenom spodbujanja družbenega in gospodarskega razvoja obeh pogodbenic,

               —

               skupna korist na podlagi splošnega ravnotežja prednosti,

               —

               vzajemen dostop do dejavnosti raziskovalnega programa in projekta vsake od pogodbenic,

               —

               pravočasna izmenjava informacij, ki lahko vplivajo na dejavnosti sodelovanja,

               —

               ustrezna izmenjava in varovanje pravic intelektualne lastnine.

         Člen 2
   Sredstva sodelovanja
   1.   Pravne osebe, ustanovljene v Egiptu, kot so opredeljene v Prilogi I, vključno s fizičnimi osebami ali zasebnimi ali javnimi osebami, sodelujejo v posrednih aktivnostih okvirnega programa Skupnosti za raziskovanje in tehnološki razvoj in predstavitvene dejavnosti (v nadaljnjem besedilu „Okvirni program ES“) pod enakimi pogoji, kot veljajo za pravne osebe držav članic Evropske unije, ob upoštevanju pogojev, ki jih določata ali se nanje sklicujeta prilogi I in II.
   2.   Pravne osebe, ustanovljene v državah članicah Skupnosti, sodelujejo v raziskovalnih programih in projektih Egipta pri temah enakovrednih temam Okvirnega programa ES pod enakimi pogoji, kot veljajo za pravne osebe Egipta, ob upoštevanju pogojev, ki jih določata ali se nanje sklicujeta prilogi I in II.
   3.   Sodelovanje je lahko tudi v naslednjih oblikah in sredstvih:

               —

               redne razprave o smernicah in prioritetah razvojnih politik in načrtovanja v Egiptu in v Skupnosti,

               —

               razprave o obetih in razvoju sodelovanja,

               —

               pravočasna dostava informacij, ki se tičejo izvrševanja programov in raziskovalnih projektov Egipta in Skupnosti, in ki se tičejo rezultatov dela, ki spada v okvire tega sporazuma,

               —

               skupne seje,

               —

               obiski in izmenjave raziskovalnih delavcev, inženirjev in tehnikov, tudi za namene usposabljanja,

               —

               izmenjave in skupna uporaba opreme in materialov,

               —

               redni in trajni stiki med vodji programov in projektov v Egiptu in v Skupnosti,

               —

               sodelovanje izvedencev na seminarjih, simpozijih in delavnicah,

               —

               izmenjava informacij o praksah, zakonih, pravilih in programih, pomembnih za sodelovanje po tem sporazumu,

               —

               razvojno in tehnološko razvojno usposabljanje,

               —

               vzajemen dostop do znanstvenih in tehnoloških informacij v obsegu tega sodelovanja,

               —

               vse druge oblike, ki jih sprejme Skupni odbor ES-Egipt za znanstveno in tehnološko sodelovanje, kot je opredeljen v členu 4, in za katere se šteje, da so v skladu s politiko in postopki, ki se uporabljajo v obeh pogodbenicah.

         Člen 3
   Krepitev sodelovanja
   1.   Pogodbenici se trudita, znotraj okvirov zakonodaje, ki se uporablja, olajševati prosto gibanje in bivanje raziskovalnih delavcev, ki sodelujejo v dejavnostih, ki jih pokriva ta sporazum, in olajšujeta čezmejno gibanje blaga, ki je namenjeno uporabi v teh dejavnostih.
   2.   Kjer v skladu z lastnimi pravili Skupnost enostransko odobri denarno podporo pravni osebi v Egiptu, ki sodeluje v posredni aktivnosti Skupnosti, Egipt zagotavlja, da na to transakcijo ne bo zaračunana nobena dajatev.
   Člen 4
   Upravljanje sporazuma
   Skupni odbor ES-Egipt za znanstveno in tehnološko sodelovanje
   1.   Koordinacijo in olajševanje dejavnosti v okviru tega sporazuma v imenu Egipta izvaja Akademija za znanstveno raziskovanje in tehnologijo in v imenu Skupnosti službe Komisije Evropskih skupnosti odgovorne za Okvirni program, ki imajo funkcijo izvršilnih teles pogodbenic (v nadaljevanju „izvršilni telesi“).
   2.   Izvršilni telesi ustanovita skupni odbor, imenovan „Skupni odbor ES-Egipt za znanstveno in tehnološko sodelovanje“ (v nadaljevanju „Skupni odbor“), katerega naloge vključujejo:

               —

               zagotavljanje, vrednotenje in pregledovanje izvajanja tega sporazuma, pa tudi spreminjanje njegovih prilog ali sprejemanje novih, da bi upoštevali razvoj znanstvene politike pogodbenic, pod pogojem, da vsaka od pogodbenic izpolnjuje svoje notranje postopke za ta namen,

               —

               letno ugotavljanje potencialnih sektorjev, kjer je potreben razvoj in izboljšanje sodelovanja, ter preučevanje ukrepov v ta namen,

               —

               redno razpravljanje o prihodnjih usmeritvah in prioritetah razvojnih politik in razvojnega načrtovanja v Egiptu in v Skupnosti in o obetih prihodnjega sodelovanja v okvirih tega sporazuma.

         3.   Skupni odbor, ki ga sestavljajo predstavniki izvršilnih teles, sprejme svoj poslovnik.
   4.   Skupni odbor se sestane najmanj enkrat letno, izmenično v Skupnosti in v Egiptu. Izredna srečanja se skličejo na zahtevo ene ali druge pogodbenice. Zaključki in priporočila Skupnega odbora se pošljejo v vednost Pridružitvenemu odboru Evro-mediteranskega sporazuma med Evropsko unijo in Arabsko republiko Egipt.
   Člen 5
   Financiranje
   Vzajemne udeležbe v raziskovalnih dejavnostih v okviru tega sporazuma so določene glede na pogoje, določene v Prilogi I, ob upoštevanju zakonodaje, predpisov, politik in pogojev izvrševanja obstoječih programov na ozemlju vsake od pogodbenic.
   Člen 6
   Razširjanje in uporaba rezultatov in informacij
   Za razširjanje in uporabo doseženih in/ali izmenjanih rezultatov, kot tudi informacij, upravljanja, dodeljevanja in izvajanja pravic intelektualne lastnine, ki izhajajo iz raziskovalnih dejavnosti v okviru tega sporazuma, veljajo pogoji, ki so predvideni v Prilogi II.
   Člen 7
   Končne določbe
   1.   Prilogi I in II sta sestavni del tega sporazuma.
   Vsa vprašanja ali spore, povezane z razlaganjem ali izvajanjem tega sporazuma, pogodbenici rešujeta sporazumno.
   2.   Ta sporazum začne veljati, ko se pogodbenici medsebojno obvestita o zaključku svojih notranjih postopkov za njegovo sklenitev. Pogodbenici, do dokončanja notranjih postopkov pogodbenic za njegovo sklenitev, uporabljata ta sporazum začasno od njegovega podpisa.
   Če ena od pogodbenic obvesti drugo, da Sporazuma ne bo sklenila, je medsebojno dogovorjeno, da se projekti in dejavnosti, sproženi med to začasno uporabo Sporazuma, ki potekajo v času omenjenega obvestila, nadaljujejo do njihovega zaključka pod pogoji tega sporazuma.
   3.   Vsaka od pogodbenic lahko ta sporazum prekine kadar koli z dvanajstmesečnim odpovednim rokom.
   Projekti in dejavnosti, ki potekajo v času prekinitve tega sporazuma, se nadaljujejo do njihovega zaključka pod pogoji tega sporazuma.
   4.   Če se ena od pogodbenic odloči spremeniti svoje raziskovalne programe in projekte iz člena 1(1), izvršilno telo te pogodbenice obvesti izvršilno telo druge pogodbenice o natančni vsebini teh sprememb.
   Z odstopanjem od drugega pododstavka odstavka 2 je lahko ta sporazum prekinjen pod medsebojno dogovorjenimi pogoji, če ena od pogodbenic v enem mesecu po sprejetju sprememb iz prvega pododstavka obvesti drugo o svoji nameri prekiniti ta sporazum.
   5.   Ta sporazum se uporablja na eni strani za ozemlje, na katerem velja Pogodba o ustanovitvi Evropske skupnosti, pod pogoji, določenimi v tej pogodbi, ter na drugi strani za ozemlje Arabske republike Egipt. To ne preprečuje izvajanja dejavnosti sodelovanja na odprtem morju, v vesolju ali na ozemlju tretjih držav v skladu z mednarodnim pravom.
   6.   Ta sporazum je sestavljen v dveh izvodih v angleškem, danskem, finskem, francoskem, grškem, italijanskem, nemškem, nizozemskem, portugalskem, španskem, švedskem in arabskem jeziku; vsako od teh besedil je enako verodostojno.

      V Kairu, 21. junija 2005

            Za vlado Arabske republike Egipt

            Za Evropsko skupnost

      (1)  UL L 232, 29.8.2002, str. 1. Sklep, kakor je bil spremenjen s Sklepom št. 786/2004/ES (UL L 138, 30.4.2004, str. 7).
   PRILOGA I
   Pogoji sodelovanja pravnih oseb držav članic Evropske unije in Egipta
   Za namene tega sporazuma pravna oseba pomeni vsako fizično osebo ali pravno osebo, ustanovljeno na podlagi nacionalne zakonodaje njenega mesta ustanovitve ali na podlagi zakonodaje Skupnosti ali mednarodnega prava, ki ima pravno osebnost in je upravičena do kakršnih koli pravic in obveznosti v svojem imenu.
   I.   POGOJI SODELOVANJA PRAVNIH OSEB EGIPTA V POSREDNIH AKTIVNOSTIH OKVIRNEGA PROGRAMA ES

               1.

               Sodelovanje pravnih oseb, ustanovljenih v Egiptu, v posrednih aktivnostih Okvirnega programa ES upošteva pogoje, ki sta jih določila Evropski parlament in Svet v členu 167 Pogodbe o ustanovitvi Evropske skupnosti.
               Poleg tega lahko pravne osebe, ustanovljene v Egiptu, sodelujejo v posrednih aktivnostih na podlagi člena 164 Pogodbe o ustanovitvi Evropske skupnosti.

               2.

               Skupnost lahko odobri denarno podporo pravni osebi, ustanovljeni v Egiptu, ki sodeluje v posrednih aktivnostih iz odstavka 1, pod pogoji, ki sta jih določila Evropski parlament in Svet v skladu s členom 167 Pogodbe o ustanovitvi Evropske skupnosti, pod pogoji finančnih uredb Evropske skupnosti ali katere koli zakonodaje Skupnosti, ki se uporablja.

               3.

               Pogodba, sklenjena med Skupnostjo in katero koli pravno osebo v Egiptu, za izvajanje posrednih aktivnosti zagotovi nadzor in revizijo, ki jo izvaja ali je pod vodstvom Komisije ali Računskega sodišča Evropskih skupnosti.
               V duhu sodelovanja in skupnega interesa pristojni organi v Egiptu zagotavljajo smiselno in izvedljivo pomoč, ki je potrebna ali koristna glede na okoliščine, za izvajanje tega nadzora in revizije.

         II.   POGOJI SODELOVANJA PRAVNIH OSEB DRŽAV ČLANIC EVROPSKE UNIJE V RAZISKOVALNIH PROGRAMIH IN PROJEKTIH EGIPTA

               1.

               Vsaka pravna oseba, ustanovljena v Skupnosti, nastala na podlagi nacionalne zakonodaje ene od držav članic Evropske unije ali na podlagi zakonodaje Skupnosti, lahko sodeluje v egiptovskih projektih raziskovalnih in razvojnih programov skupaj z egiptovskimi pravnimi osebami.

               2.

               Ob upoštevanju odstavka 1 in Priloge II, za pravice in obveznosti pravnih oseb, ustanovljenih v Skupnosti, ki sodelujejo v egiptovskih raziskovalnih projektih znotraj raziskovalnih in razvojnih programov, in za pogoje, ki se uporabljajo za predložitev in ocenjevanje predlogov in za podelitev in sklenitev pogodb za tovrstne projekte, veljajo egiptovska zakonodaja, predpisi in vladne direktive, ki urejajo delovanje raziskovalnih in razvojnih programov, kot veljajo za egiptovske pravne osebe, ob zagotavljanju enakopravnega obravnavanja in ob upoštevanju narave sodelovanja med Egiptom in Skupnostjo na tem področju.
               Za financiranje pravnih oseb, ustanovljenih v Skupnosti, ki sodelujejo v egiptovskih raziskovalnih projektih znotraj raziskovalnih in razvojnih programov, veljajo egiptovska zakonodaja, predpisi in vladne direktive, ki urejajo delovanje raziskovalnih in razvojnih programov, kot veljajo za ne-egiptovske pravne osebe, ki sodelujejo v egiptovskih raziskovalnih projektih znotraj raziskovalnih in razvojnih programov.

               3.

               Egipt redno obvešča Skupnost in egiptovske pravne osebe o tekočih egiptovskih programih in možnostih sodelovanja pravnih oseb, ustanovljenih v Skupnosti.

         PRILOGA II
   Načela dodeljevanja pravic intelektualne lastnine
   I.   UPORABA
   Za namene tega sporazuma ima izraz „intelektualna lastnina“ pomen, opredeljen v členu 2 Konvencije o ustanovitvi Svetovne organizacije za intelektualno lastnino, podpisane v Stockholmu 14. julija 1967.
   Za namene tega sporazuma znanje pomeni rezultate, vključno z informacijami, ne glede na to, ali jih je mogoče zavarovati, kot tudi avtorske pravice ali pravice, ki se nanašajo na takšne informacije po vložitvi prijave za ali izdaji patentov, vzorcev, rastlinskih sort, dodatnih varstvenih certifikatov ali podobnih oblik varovanja.
   II.   PRAVICE INTELEKTUALNE LASTNINE PRAVNIH OSEB POGODBENIC

               1.

               Obe pogodbenici zagotavljata, da so pravice intelektualne lastnine pravnih oseb, ustanovljenih v drugi pogodbenici, ki sodelujejo v dejavnostih v skladu s tem sporazumom, in sorodne pravice, ki izhajajo iz takšnega sodelovanja, skladne z ustreznimi mednarodnimi konvencijami, ki veljajo za pogodbenici, vključno s Sporazumom TRIPS (Sporazum o trgovinskih vidikih pravic intelektualne lastnine, ki ga upravlja Svetovna trgovinska organizacija), kot tudi z Bernsko konvencijo (Pariški akt, 1971) in Pariško konvencijo (Stockholmska listina, 1967).

               2.

               Pravne osebe, ustanovljene v Egiptu, ki sodelujejo v posrednih aktivnostih Okvirnega programa ES, imajo enake pravice in obveznosti do intelektualne lastnine kot pravne osebe ustanovljene v Skupnosti, pod pogoji, ki sta jih določila Evropski parlament in Svet v členu 167 Pogodbe o ustanovitvi Evropske skupnosti, in ki jih določa pogodba sklenjena s Skupnostjo, te pravice in obveznosti so v skladu z odstavkom 1.

               3.

               Pravne osebe, ustanovljene v Skupnosti, ki sodelujejo v egiptovskih raziskovalnih programih in projektih, imajo enake pravice in obveznosti do intelektualne lastnine kot pravne osebe, ustanovljene v Egiptu, ki sodelujejo v teh raziskovalnih programih, te pravice in obveznosti so v skladu z odstavkom 1.

         III.   PRAVICE INTELEKTUALNE LASTNINE POGODBENIC

               1.

               Če ni drugače izrecno dogovorjeno med pogodbenicama, veljajo naslednja pravila za znanje, ki ga proizvedeta pogodbenici tekom dejavnosti v okviru člena 2(2) tega sporazuma:

                           (a)

                           Pogodbenica, ki je proizvedla to znanje, je lastnica tega znanja. Kjer ni mogoče ugotoviti njunega ustreznega deleža dela, imata skupno lastnino takšnega znanja.

                           (b)

                           Pogodbenica, ki je lastnica znanja, zagotovi pravice dostopa do tega znanja drugi pogodbenici za izvajanje dejavnosti iz člena 2(2) tega sporazuma. Ta pravica dostopa se zagotovi brez nadomestila.

               2.

               Če ni drugače izrecno dogovorjeno med pogodbenicama, veljajo naslednja pravila za znanstvena literarna dela pogodbenic:

                           (a)

                           V primeru, ko pogodbenica objavi znanstvene ali tehnične podatke, informacije in rezultate, ki izhajajo in se tičejo dejavnosti v okviru tega sporazuma, v revijah, člankih, poročilih, knjigah ter video kasetah in programski opremi, se drugi pogodbenici prizna svetovna, ne-ekskluzivna, nepreklicna in brezplačna licenca za prevajanje, kopiranje, prilagajanje, prenos in javno distribucijo teh del.

                           (b)

                           Na vseh izvodih podatkov in informacij, zavarovanih z avtorskimi pravicami, namenjenih javni distribuciji in pripravljenih na podlagi te določbe, morajo biti navedena imena avtorja oziroma avtorjev dela, razen če avtor izrecno zahteva, da se ga ne navaja. Na izvodu mora biti tudi jasno razvidna skupna podpora pogodbenic.

               3.

               Če ni drugače izrecno določeno med pogodbenicama, veljajo naslednja pravila za vedenja, ki niso za objavo:

                           (a)

                           Pri komunikaciji informacij, ki se tičejo dejavnosti, ki potekajo v skladu s tem sporazumom, drugi pogodbenici, vsaka pogodbenica označi informacije, za katere želi, da ostanejo neobjavljene, z oznakami za zaupnost ali z legendami.

                           (b)

                           Pogodbenica prejemnica lahko na lastno odgovornost posreduje vedenja, ki niso za objavo, telesom in osebam v njeni pristojnosti za specifičen namen izvajanja tega sporazuma.

                           (c)

                           S pisnim soglasjem pogodbenice, ki posreduje vedenja, ki niso za objavo, lahko pogodbenica prejemnica tako vedenje distribuira širše, kot je sicer dovoljeno v odstavku (b). Pogodbenici sodelujeta v oblikovanju postopkov za zahtevo in pridobitev predhodnega pisnega soglasja za širšo distribucijo, vsaka pogodbenica pa izda dovoljenje v okviru, ki ga dovoljujejo njene nacionalne politike, predpisi in zakoni.

                           (d)

                           Ne-dokumentacijska vedenja, ki niso za objavo, ali druga skrivna vedenja, pridobljena na seminarjih in drugih srečanjih med predstavniki pogodbenic, organiziranih v okviru Sporazuma, ali vedenja, nastala z zaposlovanjem osebja, uporabo opreme ali izvajanjem neposrednih aktivnosti, ostanejo skrivna, če je prejemnik takih vedenj, ki niso za objavo, ali drugih skrivnih ali posebnih vedenj, obveščen o skrivnem značaju informacij, ki so mu bile posredovane, v času, ko se je ta komunikacija dogodila, v skladu z odstavkom (a).

                           (e)

                           Vsaka pogodbenica se čim bolj trudi zagotoviti, da se informacije, ki niso za objavo, prejete kot določata odstavka (a) in (d), nadzorujejo na način, ki je predviden v tem sporazumu. Če ena izmed pogodbenic ugotovi, da se ne more, ali če se utemeljeno pričakuje, da se ne bo mogla držati določb o ne-razširjanju iz odstavkov (a) in (d), nemudoma obvesti drugo pogodbenico. Pogodbenici se posvetujeta o določitvi primernega ukrepanja.


title: Sklep Sveta (EU) 2017/435 z dne 28. februarja 2017 o sklenitvi Sporazuma o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000, kakor je bil prvič spremenjen v Luxembourgu 25. junija 2005

text:
               14.3.2017

               SL

               Uradni list Evropske unije

               L 67/31

         SKLEP SVETA (EU) 2017/435
   z dne 28. februarja 2017
   o sklenitvi Sporazuma o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000, kakor je bil prvič spremenjen v Luxembourgu 25. junija 2005
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 217 v povezavi s točko (a) drugega pododstavka člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               Svet je 23. februarja 2009 pooblastil Komisijo, da v imenu Unije in njenih držav članic začne pogajanja o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (2), kakor je bil prvič spremenjen v Luxembourgu 25. junija 2005 (3) (v nadaljnjem besedilu: Sporazum iz Cotonouja).

               (2)

               V skladu s Sklepom Sveta 2010/648/EU (4) so pogodbenice Sporazum o drugi spremembi Sporazuma iz Cotonouja (v nadaljnjem besedilu: Sporazum) podpisale na zasedanju Sveta ministrov AKP-EU 22. junija 2010 v Ouagadougouju, s pridržkom njegove poznejše sklenitve.

               (3)

               V skladu s Sklepom Sveta ministrov AKP-EU št. 2/2010 (5) se je Sporazum začasno uporabljal od 31. oktobra 2010.

               (4)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000, kakor je bil prvič spremenjen v Luxembourgu 25. junija 2005 (6), se odobri v imenu Evropske unije.
   Člen 2
   Predsednik Sveta imenuje osebo, pooblaščeno, da v imenu Unije deponira listino o odobritvi iz člena 93 Sporazuma iz Cotonouja, s čimer se izrazi soglasje Unije s to zavezo.
   Člen 3
   Ta sklep začne veljati na dan sprejetja. Objavi se v Uradnem listu Evropske unije.

      V Bruslju, 28. februarja 2017

            Za Svet

            Predsednik

         J. HERRERA

      (1)  UL C 65, 19.2.2016, str. 257.

      (2)  UL L 317, 15.12.2000, str. 3.

      (3)  UL L 209, 11.8.2005, str. 27.

      (4)  Sklep Sveta 2010/648/EU z dne 14. maja 2010 o podpisu Sporazuma o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000, kakor je bil prvič spremenjen v Luxembourgu 25. junija 2005, v imenu Evropske unije (UL L 287, 4.11.2010, str. 1).

      (5)  Sklep št. 2/2010 Sveta ministrov AKP-EU z dne 21. junija 2010 glede prehodnih ukrepov za obdobje od dne podpisa do dne začetka veljavnosti Sporazuma o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000, kakor je bil prvič spremenjen v Luxembourgu 25. junija 2005 (UL L 287, 4.11.2010, str. 68).

      (6)  Sporazum, skupaj z izjavami, priloženimi Sklepni listini, je bil objavljen v UL L 287, 4.11.2010, str. 3.


title: 2013/52/EU: Sklep Sveta z dne 22. januarja 2013 o odobritvi okrepljenega sodelovanja na področju davka na finančne transakcije

text:
               25.1.2013

               SL

               Uradni list Evropske unije

               L 22/11

         SKLEP SVETA
   z dne 22. januarja 2013
   o odobritvi okrepljenega sodelovanja na področju davka na finančne transakcije
   (2013/52/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 329(1) Pogodbe,
   ob upoštevanju prošenj Kraljevine Belgije, Zvezne republike Nemčije, Republike Estonije, Helenske republike, Kraljevine Španije, Francoske republike, Italijanske republike, Republike Avstrije, Portugalske republike, Republike Slovenije in Slovaške republike,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               V skladu s členom 3(3) Pogodbe o Evropski uniji (PEU) Unija vzpostavi notranji trg.

               (2)

               V skladu s členom 113 Pogodbe o delovanju Evropske unije (PDEU) Svet sprejme določbe za harmonizacijo zakonodaje glede prometnih davkov, trošarin in drugih oblik posrednega obdavčenja, če je ta harmonizacija potrebna za vzpostavitev in delovanje notranjega trga in preprečevanje izkrivljanja konkurence.

               (3)

               Komisija je leta 2011 ugotovila, da je na vseh ravneh potekala razprava o dodatni obdavčitvi finančnega sektorja. Vzrok za to razpravo je želja po zagotovitvi, da finančni sektor pošteno in znatno prispeva h kritju stroškov krize in bo v prihodnosti obdavčen na pravičen način v primerjavi z drugimi sektorji, po preprečevanju pretirano tveganih dejavnosti finančnih institucij, dopolnitvi regulativnih ukrepov, namenjenih izogibanju prihodnjim krizam, in dodatnih prihodkih za splošni proračun ali posebne namene politike.

               (4)

               Na podlagi tega je Komisija 28. septembra 2011 sprejela predlog direktive Sveta o skupnem sistemu davka na finančne transakcije in o spremembi Direktive 2008/7/ES (1). Glavni cilj tega predloga je bil zagotoviti pravilno delovanje notranjega trga in preprečiti izkrivljanje konkurence.

               (5)

               Na zasedanju Sveta 22. junija 2012 je bilo ugotovljeno, da podpora skupnemu sistemu davka na finančne transakcije, kot ga je predlagala Komisija, ni bila soglasna. Evropski svet je 29. junija 2012 zaključil, da Svet ne bo sprejel predlagane direktive v razumnem roku. Na zasedanju Sveta 10. julija 2012 je bilo poudarjeno, da še vedno obstajajo bistvena razhajanja v zvezi s potrebo po vzpostavitvi skupnega sistema davka na finančne transakcije na ravni Unije, in potrjeno, da načelo harmoniziranega obdavčevanja finančnih transakcij v bližnji prihodnosti ne bo prejelo soglasne podpore v Svetu.

               (6)

               V teh okoliščinah je 11 držav članic, tj. Belgija, Nemčija, Estonija, Grčija, Španija, Francija, Italija, Avstrija, Portugalska, Slovenija in Slovaška, Komisiji poslalo prošnje s pismi, prejetimi med 28. septembrom in 23. oktobrom 2012, v katerih je bilo navedeno, da želijo uvesti okrepljeno sodelovanje med seboj na področju davka na finančne transakcije. Navedene države članice so zaprosile, da področje uporabe in cilji okrepljenega sodelovanja temeljijo na predlogu Komisije za direktivo z dne 28. septembra 2011. Zlasti je bilo tudi poudarjeno, da je treba preprečiti utajo davkov, izkrivljanja in selitve v druge jurisdikcije.

               (7)

               Z okrepljenim sodelovanjem bi bilo treba zagotoviti potreben pravni okvir za vzpostavitev skupnega sistema davka na finančne transakcije v sodelujočih državah članicah in zagotoviti, da so osnovne značilnosti davka harmonizirane. Pri tem bi se bilo treba čim bolj izogibati spodbudam za davčno arbitražo in izkrivljanjem porazdelitve med finančnimi trgi ter možnostim za dvojno obdavčenje ali neobdavčenje in dejanjem utaje davkov.

               (8)

               Pogoji iz člena 20 PEU ter členov 326 in 329 PDEU so izpolnjeni.

               (9)

               Na zasedanju Sveta 29. junija 2012 je bilo ugotovljeno in 10. julija 2012 potrjeno, da Unija kot celota v razumnem roku ne more doseči cilja skupnega sistema davka na finančne transakcije. Zato je izpolnjena zahteva iz člena 20(2) PEU, da se okrepljeno sodelovanje lahko sprejme samo kot zadnje sredstvo.

               (10)

               Vsebinsko področje, na katerem bi se izvajalo okrepljeno sodelovanje, torej vzpostavitev skupnega sistema davka na finančne transakcije v Uniji, je področje, ki je zajeto v členu 113 PDEU in tako v Pogodbah.

               (11)

               Namen okrepljenega sodelovanja na področju vzpostavitve skupnega sistema davka na finančne transakcije je zagotoviti ustrezno delovanje notranjega trga. S tem sodelovanjem se je mogoče izogniti soobstoju različnih nacionalnih sistemov in tako neupravičeni razdrobljenosti trga ter sledečim problemom v obliki izkrivljanja konkurence, preusmeritev trgovinskih tokov med proizvodi, akterji in geografskimi območji in spodbud gospodarskim subjektom, da se izogibajo obdavčitvi prek dejavnosti z nizko ekonomsko vrednostjo. Ta vprašanja so na zadevnem področju, za katerega so značilne zelo mobilne davčne osnove, še zlasti pomembna. Tako se uresničujejo cilji Unije, zaščitijo njeni interesi in krepijo njeni integracijski procesi v skladu s členom 20(1) PEU.

               (12)

               Vzpostavitev skupnega harmoniziranega sistema davka na finančne transakcije ni vključena na seznam področij, ki so v izključni pristojnosti Unije, kakor so določene v členu 3(1) PDEU. Ker služi delovanju notranjega trga v skladu s členom 113 PDEU, spada pod deljene pristojnosti Unije v skladu s členom 4 PDEU in s tem med področja, ki niso v okviru izključnih pristojnosti Unije.

               (13)

               Okrepljeno sodelovanje na zadevnem območju je skladno s Pogodbama in pravom Unije v skladu s prvim odstavkom člena 326 PDEU. V skladu z drugim odstavkom člena 326 PDEU ne bo škodilo notranjemu trgu ali ekonomski, socialni in teritorialni koheziji, niti ne bo pomenilo ovire ali povzročalo diskriminacije pri trgovini med državami članicami niti izkrivljalo konkurence med njimi.

               (14)

               Okrepljeno sodelovanje na zadevnem področju spoštuje pristojnosti, pravice in obveznosti nesodelujočih držav članic v skladu s členom 327 PDEU. Tak sistem ne bi vplival na možnost nesodelujočih držav članic, da obdržijo ali uvedejo davek na finančne transakcije na podlagi neharmoniziranih nacionalnih pravil. Skupni sistem davka na finančne transakcije bi dodelil pravice do obdavčitve sodelujočim državam članicam samo na podlagi ustreznih naveznih okoliščin.

               (15)

               Če je skladno z vsemi pogoji sodelovanja iz tega sklepa, je okrepljeno sodelovanje na področju iz tega sklepa kadar koli odprto vsem državam članicam, ki so pripravljene upoštevati akte, že sprejete v tem okviru v skladu s členom 328 PDEU –

         SPREJEL NASLEDNJI SKLEP:
   Člen 1
   Kraljevina Belgija, Zvezna republika Nemčija, Republika Estonija, Helenska republika, Kraljevina Španija, Francoska republika, Italijanska republika, Republika Avstrija, Portugalska republika, Republika Slovenija in Slovaška republika so pooblaščene za uvedbo okrepljenega medsebojnega sodelovanja na področju uvedbe skupnega sistema davka na finančne transakcije z uporabo ustreznih določb Pogodb.
   Člen 2
   Ta sklep začne veljati na dan sprejetja.

      V Bruslju, 22. januarja 2013

            Za Svet

            Predsednik

         M. NOONAN

      (1)  COM(2011) 594 final z dne 28. septembra 2011.


title: Sklep Komisije z dne 13. maja 2015 o imenovanju članov Odbora za zdravila sirote, ki zastopajo združenja bolnikov (Besedilo velja za EGP)

text:
               14.5.2015

               SL

               Uradni list Evropske unije

               C 161/7

         SKLEP KOMISIJE
   z dne 13. maja 2015
   o imenovanju članov Odbora za zdravila sirote, ki zastopajo združenja bolnikov
   (Besedilo velja za EGP)
   (2015/C 161/05)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 141/2000 Evropskega parlamenta in Sveta z dne 16. decembra 1999 o zdravilih sirotah (1) in zlasti člena 4(3) Uredbe,
   ob upoštevanju naslednjega:

               (1)

               Člen 4(3) Uredbe (ES) št. 141/2000 določa, da Komisija imenuje predstavnike združenj bolnikov za obdobje treh let.

               (2)

               Mandat treh članov, ki zastopajo združenja bolnikov, preneha veljati 30. junija 2015.

               (3)

               Člane Odbora bi bilo treba imenovati za obdobje treh let, ki se začne 1. julija 2015.

               (4)

               Kadar član, ki je bil imenovan v skladu s tem sklepom, ni več sposoben učinkovito sodelovati pri delu Odbora ali odstopi, lahko Komisija tega člana za preostali čas trajanja njegovega mandata nadomesti z osebo z rezervnega seznama –

         SPREJELA NASLEDNJI SKLEP:
   Člen 1
   Za člane Odbora za obdobje treh let, ki se začne 1. julija 2015, se imenujejo:

               —

               Lesley GREENE,

               —

               Pauline EVERS,

               —

               Mario RICCIARDI.

         Člen 2
   Na rezervni seznam se v tem vrstnem redu uvrstijo:

               —

               Julián Isla GÓMEZ,

               —

               Loris Angelo BRUNETTA,

               —

               Baiba ZIEMELE.

      V Bruslju, 13. maja 2015

            Za Komisijo

            V imenu predsednika

         Vytenis ANDRIUKAITIS

            Član Komisije

      (1)  UL L 18, 22.1.2000, str. 1.


title: 2010/303/: Sklep Sveta z dne 25. maja 2010 o imenovanju danskega člana Odbora regij

text:
               28.5.2010

               SL

               Uradni list Evropske unije

               L 129/69

         SKLEP SVETA
   z dne 25. maja 2010
   o imenovanju danskega člana Odbora regij
   (2010/303/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga danske vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU in 2010/29/EU o imenovanju članov in nadomestnih članov Odbora regij za obdobje od 26. januarja 2010 do 25. januarja 2015 (1).

               (2)

               Zaradi izteka mandata Jensa Jørgena NYGAARDA se je sprostilo eno mesto člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2015, se za člana Odbora regij imenuje:

               —

               Jan BOYE

                  Rådmand

         Člen 2
   Ta sklep začne učinkovati na dan sprejetja.

      V Bruslju, 25. maja 2010

            Za Svet

            Predsednik

         M. SEBASTIÁN

      (1)  UL L 348, 29.12.2009, str. 22. in UL L 12, 19.1.2010, str. 11.